Vyfjarige in mynskag: Ma steeds angstig | Maroela Media
Nombeko Thole, die ma van die vyfjarige Richard Thole wat byna twee weke gelede in 'n diep, ongebruikte mynskag geval het, het Woensdag gesê sy wag nog steeds angstig vir owerhede om vir haar te sê of die reddingsoperasie sal hervat.
Thole het gesê toe die Weermag verlede Donderdag na die toneel gekom het, was sy verlig omdat sy gedink het hulle sal haar seun kan uithaal.
"Hulle het nie met hom teruggekom nie. Hulle het gesê hulle het nie al die nodige toerusting om met die operasie te begin nie. Ek was so teleurgesteld, want ek het gedink hulle sal om daardie dag nog terugbring," het sy gesê. Sy bly in 'n eenvoudige huis in Jerusalem- informele nedersetting, naby Boksburg aan Johannesburg se Oos-Rand.
Dit is nou nagenoeg twee weke nadat Richard in die 100 meter diep mynskag geval het by 'n informele nedersetting. 'n Ander kind het die voorval op Saterdag, 25 Februarie aangemeld.
Reddingsoperasies is verlede week opgeskort weens slegte weer en gevaarlike toestande, hangende 'n verslag van reddingskenners van die Suid-Afrikaanse Nasionale Weermag.
Richard se pa, Meshack Mohlala, het Woensdag aan die African News Agency (ANA) gesê owerhede maak die reddingspoging selfs nog meer gevaarlik wanneer hulle probeer om die skag te verbreed, as gevolg van rotsstortings. "Dis gevaarlik om nou daar in te gaan, want daar is rotsstortings wat hulle veroorsaak het.
Mahlatse Chego, die ma van Richard se maatjie, het gesê sy het intussen haar kind na Limpopo gestuur. "Ná die voorval het hy nagmerries gehad en hy het in die oggend wakker geword om na Richard te gaan soek waar hulle gewoonlik sokker gespeel het," het sy gesê. "Hy wou weet wanneer die polisie Richard gaan terugbring, sodat hulle weer kan skool toe gaan. Ek het hom nou na Limpopo gestuur, miskien sal hy vergeet wat gebeur het, want dit is baie moeilik. Richard was sy vriend en hulle was in dieselfde skool."
Gugu Ndima, woordvoerder van die Ekurhuleni-munisipaliteit, het gesê hulle moet nog met kenners van die Weermag vergader wat 'n verslag sal oorhandig om te sê of die reddingspoging sal hervat. "Die verslag is vertraag omdat hulle nog met die burgemeester moet vergader. Die verslag sal na verwagting Vrydag gereed wees."
Richard Thole se verlate speelgoed (Foto: ANA)
Die mynskag waarin Richard Thole geval het (Foto: ANA)
Nee maggies man as ń kind so iets oorkom MOET die regering dadelik optree!!!!! swak swak swak om die minste te sê.
As dit nou iemand belangrik was, was hul nog dieselfde dag daar uit.
Arme kind. En dit is ouers se verantwoordelikheid om te sorg dat hul kleintjies onder hul neuse speel waar hulle gesien kan word met toesig. 5 jaar is te jonk om rond te dwaal!!!!
Ai as die ouers in onse land net wil leer waar dit vir kinders veilig is en waar nie. Baie jammer om te se maar die ouers behoort ten alle tye bewus te wees waar hulle kinders is. Mag sy sielewe rus. Ouers moet meer verantwoordelik en aanspreeklik gehou word vir nalatigheid.
Mag die Vader hierdie gesin bystaan in hierdie tyd. Dit is afgryslik. My seuntjie is 5. Dis ontsettend hartseer.
Baie hartseer, 2 Weke is al te lank,,, jammer vir die ouers
Ek bid vir jou Richard. Ai my hart is skoon seer die kind al 5 dae alleen is. Mag die Here n wonderwerk doen. Sterkte vir die familie.